Српски језик и књижевност

Наставна област: Реализам

Наставна јединица: Н. В. Гогољ: „Ревизор“, 1. и 2. час

**Николај Васиљевич Гогољ (1809 – 1852)**

**„Ревизор“**

Гогољ је по образовању био професор историје. Предавао је на универзитету, али напустио је тај посао и потпуно се посветио књижевности.

Представник је **критичког реализма**, усмерења у овиру реалзма где писци оштро критикују друштвене околности, стварност и појаве које их окружују. Његова критика најоштија је у **причи „Шињел“** (шињел = официрски или чиновнички капут, службени одевни предмет), првом делу **романа „Мртве душе“** и, посебно, у **драми „Ревизор“** (ревизор= онај који контролише, надгледа државне службенике у име државе, врши ревизију, инспектор).

У својим делима сликао је суморну и мучну страну свакодневног живота у царској Русији средином XIX века. Приказао је заосталост села и материјално и духовно сиромаштво сељака, њихова веровања, предања и сујеверје.

Са друге стране, писао је о славној, епској прошлости, о јунацима и подвизима којима се супротстављао ништавној стварности. Такав је историјски роман „Тарас Буљба“.

Остала његова дела баве се ситним чиновницима, њиховим поданичким понашањем, понизношћу и страхом од надређених и безосећајношћу и тиранијом према подређенима.

Достојевски је на његовој сахрани рекао: „Сви смо ми изашли испод Гогољевог шињела“. То је била јасна алузија на то да је Гогољ, не само један од зачетника реализма у Русији, већ и писац који је највише утицао на оне који долазе после њега.
Утицао је и на писце српског реализма, пре свега на Нушића, Глишића и Сремца.

 „Ревизор“ је једино Гогољево драмско дело.

На њему је почео да ради 1834. и није престајао до 1842. године иако је дело изведено у позоришту још 1836. Имао је потребу стално да га дорађује. Идеју је добио слушајући анегдоту коју му је испричао Пушкин.

Ова драма спада у друштвене комедије јер се бави негативним друштвеним појавама и људским наравима, али је и комедија карактера и ситуације.

Задатак: Најбоље би било погледати представу. Пошто не можемо да читамо по улогама, можете послушати сјајно читање драме које се налази на следећем линку: https://www.youtube.com/watch?v=bGdgYe-N1O4

Задатак: Обавезно прочитајте одломак из Читанке и размислите о понашању јунака. Које особине испољавају?

Они су представници власти. Како управљају градом? Шта је њихов циљ? Брину ли о добробити свих грађана?
Како разумете крај драме? Зашто су јунаци остали скамељени?

Гогољ „Ревизором“ критикује:

- корупцију на свим нивоима власти

- неморал и похлепу припадника владајућих слојева друштва

- стављање личне користи изнад добробити друштва

- немогућност да се систем промени